**ΝΟΜΙΚΟ ΚΑΘΕΣΤΩΣ ΑΓΙΟΥ ΟΡΟΥΣ**

**Α. Ιστορική εξέλιξη και διαχρονία**

   Η πρώιμη εποχή εμφανίσεως του μοναχισμού στη χερσόνησο του Άθω περί τον 8ο αι. μ.Χ. , κατά την οποία νομικές διατάξεις δεν υπήρχαν, καθώς οι τότε μοναχοί, αφοσιωμένοι στην λατρεία και στην αναζήτηση της αρετής και της Χριστιανικής αγάπης, στέκονταν υπεράνω κάθε έννοιας θετού κανόνα δικαίου, υπηρετώντας και εφαρμόζοντας στις μεταξύ τους σχέσεις αποκλειστικά και μόνο τον άγραφο κανόνα της Μοναχικής Υπακοής, λήγει το 883 μ.Χ. με την έκδοση του σιγιλίου του βυζαντινού αυτοκράτορα Βασίλειου του Α΄ του Μακεδόνα (867-886). Τα σιγίλλια (σιγίλια, σιγγίλια) ήταν προνομιακού χαρακτήρα αυτοκρατορικά έγγραφα, εφοδιασμένα με sigillum, δηλαδή εξαρτημένη σφραγίδα. Το έγγραφο αυτό θεωρείται ιστορικά το απώτατο νομικό θεμέλιο του δικαίου του Αγίου Όρους,  με το οποίο παραχωρήθηκε για πρώτη φορά στους μοναχούς του Όρους διοικητική ανεξαρτησία από κάθε περιφερειακή ή κεντρική αρχή της τότε κρατικής εξουσίας, ενώ παράλληλα κατακυρώθηκε η κυριαρχία των μοναχών στην εδαφική επικράτεια της αθωνικής χερσονήσου, καθιερώνοντας ουσιαστικά ένα προνομιακό καθεστώς, το οποίο επρόκειτο να ανανεωθεί με πολλαπλά ανάλογα κείμενα αυτοκρατόρων του Βυζαντίου των επόμενων αιώνων. Έτσι, καθιερώνεται διαχρονικά μια συνολική αντιμετώπιση της Αθωνικής Μοναστικής Πολιτείας ως μιας αυτοτελούς οργανικής ενότητας, με εσωτερική αυτοδιοίκηση και ελεύθερη ανάδειξη των προσώπων των και των οργάνων εκείνων που την εκπροσωπούν στις εξωτερικές της σχέσεις.

   Η αλήθεια είναι ότι το καθεστώς αυτό δοκιμάστηκε σημαντικά ανά τους αιώνες. Από την εποχή των ρηξικέλευθων μεταρρυθμίσεων εξωστρέφειας που επέφερε στον Αγιορείτικο μοναχισμό και στο καθεστώς του Aγίου  Όρους ένας φωτισμένος μοναχός, ο Αθανάσιος ο Τραπεζούντιος, οι οποίες και επικρίθηκαν έντονα στο εσωτερικό της Πολιτείας, μέχρι τα κανονιστικά κείμενα του Ιωάννη Τσιμισκή, γνωστά ως «Τυπικά», που παρεμβαίνουν στα εσωτερικά της κοινότητας και διαμορφώνουν τις γενικές και ειδικές αρχές οργάνωσης και διοίκησής της, τυποποιώντας κυρίως άγραφες αρχές του αθωνικού μοναχισμού, και από εκεί στις αλλαγές των οργάνων αυτοδιοίκησης της κοινότητας που έλαβαν χώρα τον 16ο αι., μέχρι και την δύσκολη, από κάθε άποψη, περίοδο της Οθωμανικής Κατοχής, που διατηρεί ονομαστικά την αυτοδιοίκηση, αλλά την υπονομεύει ουσιαστικά με μια πλειάδα άμεσων ή έμμεσων υπέρμετρων φόρων και άλλων εκβιαστικών οικονομικών επιβαρύνσεων που αναγκάζουν σε μαρασμό και παρακμή τον αθωνικό μοναχισμό4, αλλά και τέλος τις παλινωδίες των μεγάλων Διεθνών Συνθηκών Ειρήνης του 19ου και των αρχών του 20ου όπου η νομική παράδοση, και όχι μόνο, του Αγίου Όρους δοκιμάστηκε από τις επεκτατικές βλέψεις του Πανσλαβισμού των Ρώσσων και των Εθνικισμών των βαλκανικών λαών (Ρουμάνων, Σέρβων και Βουλγάρων), η Αγιορείτικη παράδοση της αυτοδιοίκησης, παρά όλες αυτές τις ταλαντώσεις, επιβιώνει για πάνω από χίλια χρόνια. Αυτήν την υπερχιλιετή παράδοση κληρονομεί μαζί με την εδαφική επικυριαρχία στην περιοχή της Χερσονήσου το σύγχρονο ελληνικό κράτος και επίσημα με την Συνθήκη των Σεβρών (10.8.1920) αρχικά και της Λωζάνης (24.7.1923) τελικά.

    Μόλις 10 μήνες μετά τη Συνθήκη της Λωζάνης, και μέσα σε 10 ημέρες, τον Μάιο του 1924 η Έκτακτη Διπλή Ιερά Σύναξη του Αγίου Όρους καταρτίζει και ψηφίζει το σχέδιο του **Καταστατικού Χάρτη** (στο εξής ΚΧΑΟ) **του Αγίου Όρους** και το θέτει στη διάθεση της Ελληνικής πολιτείας για επικύρωση. Η βιαστική σύνταξη και ψήφιση του σχεδίου, χωρίς τη συμμετοχή εκπροσώπου της Πολιτείας αλλά ούτε και του Οικουμενικού Πατριαρχείου, δημιουργεί σημαντικές ατέλειες και ελλείψεις, τις οποίες θεραπεύει και συμπληρώνει τελικώς το προς κύρωση του Κ.Χ εκδοθέν **Ν.Δ της 10/16 Σεπτεμβρίου του 1926** (στο εξής ΝΔΑΟ) που συνέταξε η Ελληνική πολιτεία, με το όποιο συμφώνησε και το Οικουμενικό Πατριαρχείο. Τα δύο αυτά νομοθετήματα ρύθμιζαν στο εξής το Αγιορείτικο καθεστώς. Ωστόσο, στην πραγματικότητα δεν αποτελούσαν νέο δίκαιο, αλλά απλώς διατύπωναν και συγκέντρωναν το ισχύον εδώ και αιώνες προνομιακό καθεστώς του αυτοδιοίκητου του Αγίου Όρους. Βρισκόμενα σε πλήρη αρμονία με το Σύνταγμα και εν γένει με την ελληνική έννομη τάξη, τα δύο αυτά νομοθετήματα περιελήφθησαν στα άρθρα 106-109 του προσωρινού Συντάγματος των ετών 1925/1926, ενώ όμοιες διατάξεις επαναλήφθηκαν στα άρθρα 109-112Σ. του 1927, 103Σ. του 1952, 122Σ. του 1968 και αρθ.105 του ισχύοντος Συντάγματος του 1975(1986/2001/2008/2019).

**Β. Συνταγματική Κατοχύρωση (άρθρο 105 του Συντάγματος)**

    Στο ισχύον Σύνταγμα το προνομιακό καθεστώς του Αγίου Όρους, με την ιστορική προέλευση και την μακρά παράδοση που περιγράψαμε, κατοχυρώνεται στο **άρθρο 105Σ**., το οποίο αποτελεί αυτοτελές κεφάλαιο του Γ΄ Μέρους του Συντάγματος («Οργάνωση και Λειτουργία της Πολιτείας», Τμήμα ΣΤ’: «Διοίκηση»).

Συγκεκριμένα, στο Άρθρο 105 Σ ορίζεται :

«1. H χερσόνησος του Άθω, από τη Μεγάλη Βίγλα και πέρα, η οποία αποτελεί την περιοχή του Αγίου

Όρους, είναι, σύμφωνα με το αρχαίο προνομιακό καθεστώς του, αυτοδιοίκητο τμήμα του Ελληνικού Κράτους, του οποίου η κυριαρχία πάνω σ` αυτό παραμένει άθικτη. Aπό πνευματική άποψη το Άγιο Όρος διατελεί υπό την άμεση δικαιοδοσία του Oικουμενικού Πατριαρχείου. Όλοι όσοι μονάζουν σ` αυτό αποκτούν την ελληνική ιθαγένεια μόλις προσληφθούν ως δόκιμοι ή μοναχοί, χωρίς άλλη διατύπωση.

2. Το Άγιο Όρος διοικείται, σύμφωνα με το καθεστώς του, από τις είκοσι Ιερές Mονές του, μεταξύ των οποίων είναι κατανεμημένη ολόκληρη η χερσόνησος του Άθω, το έδαφος της οποίας είναι αναπαλλοτρίωτο.

H διοίκησή του ασκείται από αντιπροσώπους των Ιερών Mονών, οι οποίοι αποτελούν την Ιερή Kοινότητα. Δεν επιτρέπεται καμία απολύτως μεταβολή στο διοικητικό σύστημα ή στον αριθμό των Mονών του Αγίου Όρους, ούτε στην ιεραρχική τάξη και τη θέση τους προς τα υποτελή τους εξαρτήματα. Aπαγορεύεται να εγκαταβιώνουν στο Άγιο Όρος ετερόδοξοι ή σχισματικοί.

3. O λεπτομερής καθορισμός των αγιορειτικών καθεστώτων και του τρόπου της λειτουργίας τους γίνεται από τον Kαταστατικό Xάρτη του Aγίου Όρους, τον οποίο, με σύμπραξη του αντιπροσώπου του Κράτους, συντάσσουν και ψηφίζουν οι είκοσι Ιερές Mονές και τον επικυρώνουν το Oικουμενικό Πατριαρχείο και η βουλή των Ελλήνων.

4. H ακριβής τήρηση των αγιορειτικών καθεστώτων τελεί ως προς το πνευματικό μέρος υπό την ανώτατη εποπτεία του Οικουμενικού Πατριαρχείου και ως προς το διοικητικό μέρος υπό την εποπτεία του Κράτους, στο οποίο ανήκει αποκλειστικά και η διαφύλαξη της δημόσιας τάξης και ασφάλειας.

5. Οι πιο πάνω εξουσίες του Κράτους ασκούνται από διοικητή, του οποίου τα δικαιώματα και καθήκοντα καθορίζονται με νόμο.

Με νόμο επίσης καθορίζονται η δικαστική εξουσία που ασκούν οι μοναστηριακές αρχές και η Ιερή Κοινότητα, καθώς και τα τελωνειακό και φορολογικά πλεονεκτήματα του Aγίου Όρους.»

   Κωδικοποιώντας τις επιμέρους ρυθμίσεις του άρθρου 105 θα λέγαμε πως η παράγραφος 1 καθορίζει **τα γεωγραφικά όρια του Αγίου Όρους** («από την Μεγάλη Βίγλα και πέρα»), αναγνωρίζει το «αρχαίο προνομιακό καθεστώς» και αναφέρει ρητά πως, υπό το κράτος του εν ισχύι Συντάγματος, η περιοχή του Αγίου Όρους αποτελεί **αυτοδιοίκητο** τμήμα του Ελληνικού Κράτους, του οποίου η κυριαρχία παραμένει ακέραια και άθικτη. Επίσης, διασφαλίζει την πνευματική εποπτεία του Οικουμενικού Πατριαρχείου της Κωνσταντινούπολης στην Αθωνική μοναστική πολιτεία και με αυτόν τον τρόπο η Ελληνική Δημοκρατία συμπράττει νομικά με το Οικουμενικό    Πατριαρχείο στο ανώτατο νομικό της κείμενο, αναγνωρίζοντας το Φανάρι ως υποκείμενο Διεθνούς Δικαίου. Επιπλέον, η πρώτη παράγραφος του άρθρου 105Σ. καθιερώνει την απόκτηση, χωρίς άλλη διατύπωση, της ελληνικής ιθαγένειας από όλους όσους προσλαμβάνονται ως δόκιμοι ή μοναχοί σε μονή του Αγίου Όρους ή σε εξάρτημά της (σκήτες, κελιά, ησυχαστήρια και λοιπά ιδρύματα).

    Στην παράγραφο 2 του 105Σ. θεμελιώνεται η αυτοδιοίκηση του Αγίου Όρους από τις **είκοσι μονές του και την Ιερά Κοινότητα**. Ορίζεται επίσης σαφώς το έδαφος του Αγίου Όρους ως «αναπαλλοτρίωτο» και κατανεμημένο μεταξύ των είκοσι μονών του. Τέλος, εισάγεται με την παράγραφο αυτή η απαγόρευση οποιασδήποτε μεταβολής του διοικητικού συστήματος του Αγίου Όρους, του αριθμού των μονών, της ιεραρχικής του τάξης και της υποτελούς θέσης των αγιορείτικων εξαρτημάτων, καθώς και η απαγόρευση της εγκατάστασης στην μοναστική πολιτεία «ετερόδοξων» ή «σχισματικών». Κατά το Συμβούλιο της Επικρατείας με την υπ’ αριθμόν 736/2005 απόφαση, οπού αναφέρεται ότι η απαγόρευση διαμονής στο Άγιο Όρος ετερόδοξων ή σχισματικών δεν παραβιάζει τις διατάξεις των άρθρων 5 παρ.4 και 13παρ.1Σ. καθώς και το άρθρο 9 της ΕΣΔΑ.

 Στην παράγραφο 3 καθορίζεται η διαδικασία σύνταξης και ψήφισης του Καταστατικού Χάρτη του Αγίου Όρους, που ρυθμίζει λεπτομερειακά τους εσωτερικούς κανόνες του Αγιορείτικου Καθεστώτος, ως προϊόν σύμπραξης των είκοσι μονών με τον αντιπρόσωπο του Κράτους, καθώς και η διαδικασία επικύρωσης του Χάρτη από το Οικουμενικό Πατριαρχείο και το Ελληνικό Κοινοβούλιο.

Στην παράγραφο 4 επαναλαμβάνεται ότι η πιστή τήρηση του εσωτερικού δικαίου του Αγίου Όρους ως προς το πνευματικό μέρος τελεί υπό την εποπτεία του Οικουμενικού Θρόνου, ενώ ως προς το διοικητικό υπό την εποπτεία του Ελληνικού Κράτος, η οποία περιλαμβάνει και τη διαφύλαξη της δημόσιας τάξης και ασφάλειας.

Τέλος, στην παράγραφο 5 υπάρχει επιφύλαξη υπέρ του νόμου για τον καθορισμό των αρμοδιοτήτων του Διοικητή του Αγίου Όρους, ο οποίος είναι ο αντιπρόσωπος του Κράτους και είναι επιφορτισμένος με την άσκηση της διοικητικής εξουσίας και εποπτείας στην Αθωνική πολιτεία. Επιφύλαξη υπέρ του νόμου υφίσταται επίσης και για την απονομή της δικαιοσύνης εντός της κοινότητας, καθώς και για τα φορολογικά και τελωνειακά προνόμια του Αγίου Όρους.

 Η ελληνική έννομη τάξη κατοχυρώνοντας το Αγιορείτικο Καθεστώς στο Σύνταγμα προσέδωσε στους κανόνες του χαρακτήρα αυξημένης τυπικής ισχύος, με αποτέλεσμα την κατίσχυσή τους σε περίπτωση συγκρούσεώς τους με κοινό τυπικό ή ουσιαστικό νόμο και την τροποποίησή τους μονάχα μέσω της διαδικασίας της συνταγματικής αναθεώρησης (άρθρο 110Σ.). Είναι χαρακτηριστικό ότι η ισχύς των κανόνων αυτών δεν αναστέλλεται ούτε σε περίοδο πολιορκίας (άρθρο 48Σ.).

**Γ. Το νομικό καθεστώς του Αγίου Όρους και η Ευρωπαϊκή Ένωση**

   Το ιδιότυπο προνομιακό καθεστώς του Αγίου Όρους διασφαλίστηκε και με την υπ’ αριθ. 4 Κοινή Δήλωση των συμβαλλομένων κατά την Πράξη Προσχωρήσεως της Ελλάδος στις τότε Ευρωπαϊκές Κοινότητες, η οποία αναγνώρισε το ειδικό καθεστώς, το δικαιολόγησε για πνευματικούς και θρησκευτικούς λόγους και υπογράμμισε την υποχρέωση της Ευρωπαϊκής Κοινότητας να μεριμνήσει, ώστε η ιδιαιτερότητα της περιοχής αυτής να εκτιμηθεί κατά την εφαρμογή του κοινοτικού δικαίου, «ιδίως όσον αφορά τις τελωνειακές και φορολογικές απαλλαγές, καθώς και το δικαίωμα εγκαταστάσεως». Η δήλωση αυτή συμβάδιζε απόλυτα με την πάγια βούληση του κοινοτικού νομοθέτη, η οποία είχε ήδη εκφραστεί πανηγυρικά στις ιδρυτικές συνθήκες της Ένωσης, για πλήρη σεβασμό της πολιτιστικής πολυμορφίας και διαφορετικότητας των κρατών μελών της, αναγνωρίζοντάς την ως αδιάσπαστο κομμάτι της κοινής ευρωπαϊκής πολιτιστικής κληρονομιάς.

   Χωρίς να υποτιμούμε την αξία της Κοινής Δήλωσης, με την οποία η Ένωση αναγνώρισε ότι η εφαρμογή του ενωσιακού δικαίου θα πρέπει να προσαρμοστεί στον τοπικό μοναστικό πολιτισμό και την θρησκευτική φύση της πολιτείας του Αγίου Όρους, πρέπει να μην ξεχνάμε ότι οι κοινές δηλώσεις, ως φύσει πολιτικά κείμενα, δεν παράγουν νομική δεσμευτικότητα και άρα όλες οι προνομιακές εκφάνσεις και εκδηλώσεις του Αγιορείτικου καθεστώτος δεν τυγχάνουν πλήρους νομικής κατοχύρωσης από το Δίκαιο της Ευρωπαϊκής Ένωσης. Θα λέγαμε καλύτερα πως η υπ αρ 4 Κοινή Δήλωση αποτελεί το θεμέλιο μιας συνεχούς διαπραγμάτευσης στα πλαίσια της Ε.Ε, η οποία κινείται κατόπιν αποκλειστικής πρωτοβουλίας της Ελληνικής Πολιτείας και η οποία αποσκοπεί στην προσαρμογή του εκάστοτε θεσπιζόμενου κοινοτικού κανόνα στις ιδιαιτερότητες του Αγιορείτικου καθεστώτος.

**Δ. Διοικητική εποπτεία, αυτοδιοίκηση και «αυτονομία»**

    Το κράτος ασκεί σύμφωνα με το άρθρο 105 παρ.4Σ. διοικητική εποπτεία στη μοναστική πολιτεία, μέσω του Πολιτικού Διοικητή του Αγίου Όρους, ενός ανθρώπου που επιλέγεται από τον Υπουργό Εξωτερικών, με κριτήρια το επιστημονικό κύρος, τη διοικητική εμπειρία και τη γνώση των ζητημάτων του Αγίου Όρους. Διορίζεται με προεδρικό διάταγμα, δεν είναι μόνιμος και έχει βαθμό και αποδοχές Γενικού Γραμματέα Περιφέρειας. Η Πολιτική Διοίκηση αποτελεί μονοπρόσωπη και αυτοτελή δημόσια αρχή, με έδρα τις Καρυές, της οποίας η οργάνωση και η λειτουργία ρυθμίζονται από το ΠΔ 227/1998 «περί του Οργανισμού της Διοικήσεως του Αγίου Όρους», ενώ οι αρμοδιότητές της απαριθμούνται σε ένα πλέγμα διατάξεων (άρθρα 3-5 και 34 του ΝΔΑΟ, άρθρο 21 του Ν2594/1998 και στο ΠΔ227/1998). Κοινός παρονομαστής των ανωτέρω ρυθμίσεων είναι η παραδοχή ότι ο Διοικητής του Αγίου Όρους ασκεί στη μοναστική πολιτεία περιορισμένη διοικητική εξουσία, χωρίς να αποτελεί όργανο της αγιορείτικης αυτοδιοίκησης.

    Το ελληνικό κράτος, μέσω του **Διοικητή,** ασκεί εποπτεία είτε προληπτικά κατά την λήψη αποφάσεων από το όργανο της Ιεράς Κοινότητας του Αγίου Όρους, εφόσον κληθεί στις εργασίες της, είτε κατασταλτικά ασκώντας έλεγχο νομιμότητας επί των αποφάσεων της Ιεράς Κοινότητας και όλων των μοναστηριακών αρχών της αγιορείτικης αυτοδιοίκησης (ΑΠ 1290/1989, ΟλΝΣΚ 621/1979). Στα πλαίσια του ανωτέρου ελέγχου ο Διοικητής επισημαίνει και τυχόν παραλείψεις των αυτοδιοικητικών αρχών να ενεργήσουν σύμφωνα με επιταγές του ΚΧΑΟ και του ΝΔΑΟ. Οι εκτελεστές διοικητικές πράξεις του Διοικητή υπάγονται στον ακυρωτικό έλεγχο του Συμβουλίου της Επικρατείας (στο εξής ΣτΕ), το οποίο στην νομολογία του έχει προσδιορίσει το εύρος της διοικητικής εποπτείας σε βαθμό που να μην θίγονται πράξεις με τις οποίες εκδηλώνεται η πνευματική δραστηριότητα των Μονών, σύμφωνα με τους ιερούς κανόνες και την ορθόδοξη παράδοση. (ΟλΣτΕ 339/1976)

    Το σύγχρονο καθεστώς της αυτοδιοίκησης, όπως κατοχυρώνεται στο Σύνταγμα (105Σ.) και στον ΚΧΑΟ(αρ.9), εκδηλώνεται κυρίως με την αναγνώριση νομοθετικής εξουσίας στην Έκτακτη Εικοσαμελή Σύναξη που δικαιούται να ψηφίζει κανονιστικές διατάξεις στα πλαίσια του ΚΧΑΟ, τις οποίες επικυρώνει ασκώντας έλεγχο νομιμότητας ο Υπουργός Εξωτερικών, ακόμη με την άσκηση δικαστικής εξουσίας από διάφορα αγιορείτικα όργανα για την επίλυση υποθέσεων ιδιωτικής ή και ποινικής φύσεως (αρ.41-83 ΚΧΑΟ), και με την δυνατότητα κατάρτισης δημόσιων εγγράφων από την Ιερά Κοινότητα ή τις Μοναστηριακές αρχές, επικυρωμένων από την Ιερά Επιστασία.

    Παρατηρούμε λοιπόν πως για λόγους θρησκευτικής, ιστορικής και πολιτιστικής ιδιαιτερότητας των τοπικών νομοκανονικών θεσμών του Αγίου Όρους έχει παραχωρηθεί στη μοναστική πολιτεία ένα σύστημα αυτοδιοίκησης, που ασκείται από το σύνολο των διοικητικών οργάνων του Αγίου Όρους (Μοναστηριακές Αρχές, Ιερά Επιστασία, Ιερά Κοινότητα, Έκτακτη Εικοσαμελής Σύναξη). Η παραχώρηση αυτή δεν επιφέρει όμως σε καμία περίπτωση μείωση της κυριαρχίας του ελληνικού κράτους στην περιοχή του Άθωνα, ούτε δημιουργεί καθεστώς αυτονομίας, παρά το γεγονός ότι συχνά ο όρος αυτός χρησιμοποιείται μάλλον αδόκιμα και συναισθηματικά.

**Δ.1  Όργανα της αγιορείτικης αυτοδιοίκησης**

     Παρά την, αναγόμενη σε ιστορικούς λόγους και με τιμητικό περιεχόμενο, ιεραρχική τάξη, σήμερα στο Άγιο Όρος λειτουργούν είκοσι μονές (105παρ1Σ.), νομικά και διοικητικά ίσες μεταξύ τους. Δεδομένου ότι η καταστατική νομοθεσία δεν ρυθμίζει τη νομική προσωπικότητα των είκοσι μονών, και παρά τις αντίθετες απόψεις μερίδας της θεωρίας, της διοίκησης (Εγκύκλιος Υπουργείου Οικονομικών 1059318/Β0012/24-6-2003.), του Νομικού Συμβουλίου του Κράτους (στο εξής ΝΣΚ)17, και του Αρείου Πάγου (στο εξής ΑΠ)18, που χαρακτηρίζουν τις μονές **ως Νομικά Πρόσωπα Δημοσίου Δικαίου** (στο εξής ΝΠΔΔ), η ΟλΣτΕ 2629/1988 απεφάνθη ότι οι αγιορείτικες μονές δεν αποτελούν ΝΠΔΔ, ούτε αυτοτελείς διοικητικές αρχές.

    Οι μονές αυτοδιοικούνται μέσω των εσωτερικών τους κανονισμών, τους οποίους συντάσσουν και ψηφίζουν οι ίδιοι οι μοναχοί της μονής, και οι οποίοι τίθενται υπό την έγκριση και τον διαρκή έλεγχο της Ιεράς Κοινότητας. Κάθε μοναστηριακός κανονισμός καθορίζει τα ειδικότερα οργανωτικά, διοικητικά και λειτουργικα ζητήματα της μονής. Εσωτερικά διοικητικά όργανα της μονής αποτελούν ο Ηγούμενος, η Γεροντική Σύναξη (αποφασιστικό όργανο) και η Επιτροπή (εκτελεστικό όργανο). Οι ανάλογοι εσωτερικοί κανονισμοί των εξαρτημάτων κάθε μονής εγκρίνονται από την κυρίαρχη μονή.

    Κάθε μονή εκλέγει σύμφωνα με τον εσωτερικό της κανονισμό έναν αντιπρόσωπό, που θα την εκπροσωπεί με ετήσια θητεία, χωρίς δυνατότητα επανέκλογης στην Ιερά Κοινότητα, το κεντρικό, συλλογικό και διαρκές όργανο της Αγιορείτικης αυτοδιοίκησης19, το οποίο διαθέτει αρμοδιότητες δικαστικής και διοικητικής φύσης. Οι αποφάσεις τ**ης Ιεράς Κοινότητας** εκτελούνται από το τετραμελές όργανο της **Ιεράς Επιστασίας** (28-40 ΚΧΑΟ), της οποίας τα μέλη καθορίζονται σε πέντε τετράδες που προκύπτουν με βάση την τιμητική ιεραρχική τάξη έτσι, ώστε επικεφαλής κάθε τετράδας να τίθεται μια από τις πέντε πρώτες τη τάξει μονές. Οι τετράδες ασκούν ετήσια θητεία και εναλλάσονται κατά τέτοιο τρόπο, ώστε κάθε τετράδα να ασκεί την επιστασία μια φορά στα πέντε χρόνια.

    Τέλος, την **Έκτακτη Εικοσαμελη Σύναξη,** το ανώτερο νομοθετικό και δικαστικό όργανο της Αθωνικής Πολιτείας (αρ.43 ΚΧΑΟ), συγκροτούν σε σώμα οι Ηγούμενοι των είκοσι μονών, το οποίο συνεδριάζει αυτοδίκαια δύο φορές τον χρόνο, την 15η μέρα μετά το Πάσχα και την 2Οη Αυγούστου, κατόπιν τυπικής πρόσκλησης της Ιεράς Κοινότητας. Οι κανονιστικές αποφάσεις της επικυρώνονται από τον ΥΠ.ΕΞ. Σε έκτακτες περιπτώσεις, όταν προκύψουν ζητήματα μείζονος σημασίας για το Άγιο Όρος, συγκροτείται η Έκτακτη Διπλή Ιερά ή η Έκτακτη Τριπλή Ιερά Σύναξη, με διπλασιασμό ή τριπλασιασμό των μελών της Σύναξης αντίστοιχα, με σκοπό να προσδοθεί αυξημένο κύρος και βαρύτητα στις αποφάσεις του οργάνου. Χαρακτηριστικά αναφέρουμε ότι ο Καταστατικός Χάρτης του Άγιου Όρους (ΚΧΑΟ) ψηφίστηκε το 1924 από Έκτακτη Διπλή Ιερά Σύναξη.

**Ε. Εκδηλώσεις του ιδιαίτερου νομικού καθεστώτος**

**Ε.1.** Ευρέως γνωστός είναι ο **θεσμός του αβάτου**, της απαγόρευσης δηλαδή εισόδου των γυναικών στο Άγιο Όρος (αρ.186 ΚΧΑΟ).

Ένας θεσμός που έχει επικριθεί πολλάκις, συν τοις άλλοις, ως αντισυνταγματικός με βάση την αρχή της ισότητας ( άρθρο 4παρ.1 και 2Σ.) και την ελευθερία κίνησης και κυκλοφορίας (άρθρο 5 παρ.3Σ.). Βάσιμα, ωστόσο, κατά την γνώμη μου, έχει υιοθετηθεί από την Ελληνική Δικαιοσύνη η γνώμη ότι ο θεσμός του αβάτου αποτελεί εκδήλωση της θρησκευτικής ελευθερίας των αγιορειτών μοναχών αφ΄ενός , και αφ΄ετέρου προστατεύεται και από το άρθρο 17 του Συντάγματος βάσει του γεγονότος ότι η πλήρης και αποκλειστική κυρίοτητα επί του αναπαλλοτρίωτου εδάφους του Αγίου Όρους ανήκει στις είκοσι μονές του, οι οποίες κατά συνέπεια έχουν και το δικαιώμα να επιτρέπουν ή να απαγορεύουν την είσοδο οποιουδήποτε σε αυτό (Εγκύκλιος Εισαγγελέα ΑΠ Κρουσταλλάκη 1/2003). Έτσι, και η νόμιμη είσοδος οποιουδήποτε μη αγιορείτη μοναχού στο Άγιο Όρος, προυποθέτει την **έκδοση διαμονητηρίου** από την Ιερά Επιστασία, ενός ειδικού εγγράφου, στο οποίο αναφέρεται μεταξύ άλλων και η διαρκεία επίσκεψης του κάθε φιλοξενούμενου.

**Ιστορική και συνταγματική θεμελίωση του Αβάτου του Αγίου Όρους**

Ετυμολογικά η λέξη προέρχεται από το **στερητικό –α και το ρήμα βαίνω** και σημαίνει κατά κυριολεξία μεν τον τόπο, στον οποίο δεν επιτρέπεται κάποιος να εισέλθει, μεταφορικά δε τον άγιο και καθαρό τόπο. Συνώνυμοι όροι του αβάτου είναι και οι ακόλουθοι: αστιβής, αδιόδευτος, απρόσβατος , απρόσιτος, ατριβής, αστιβής κ.α Ως γνωστόν, το άβατον αναφέρεται στην απαγόρευση εισόδου στο Αγιώνυμο Όρος γυναικών, ευνούχων, εφήβων και θηλυκών ζώων.

Καθιερώθηκε προκειμένου οι αγιορείτες μοναχοί να μπορούν να αφιερωθούν ολόψυχα στη λατρεία της Παναγίας ακολουθώντας πιστά την υπόσχεση για παρθενία που έδωσαν κατά την κουρά τους. Οι άλλες δύο υποχρεώσεις που αναλαμβάνονται στα πλαίσια της μοναχικής επαγγελίας είναι **η ακτημοσύνη και η υπακοή**. Με το άβατον, δηλαδή, εκλείπει ο εξωτερικός πειρασμός και έτσι οι μοναχοί μπορούν να καλλιεργήσουν και να σώσουν την ψυχή τους.

Το άβατον καθιερώνεται για τους εφήβους, τους ευνούχους και τα θηλυκά ζώα, χωρίς να γίνεται ιδιαίτερη αναφορά στις γυναίκες . Αυτό όμως δε σήμαινε σε καμία περίπτωση πως επιτρεπόταν η είσοδός τους. Κάθε άλλο. Η παράλειψη ειδικής αναφοράς οφείλεται κατά βάση σε δύο λόγους: αφενός διότι η απαγόρευση αυτή ήταν δεδομένη και αυτονόητη, ίσχυε απολύτως και αδιαλείπτως, αφετέρου διότι οι συνήθεις παραβάσεις δεν παρατηρούνταν από γυναίκες αλλά από τις άλλες κατηγορίες που αναφέρθηκαν προηγουμένως. **Το άβατον δηλαδή, ήταν ανέκαθεν σεβαστό ως εθιμικό δίκαιο τόσο από τους μοναχούς όσο και από τους λαϊκούς**. Την εθιμική προέλευση του αβάτου καταφάσκει εξάλλου και **η διάταξη 186 Κ.Χ.Α.Ο**., στην οποία ορίζεται : « Η εις την χερσόνησον του Αγίου Όρους είσοδος των θηλέων κατά τα ανέκαθεν κρατούντα απαγορεύεται». Η διάταξη αυτή συμπληρώνεται και από το άρθρο 43β του ν.δ. 10/16.9.1926, στην οποία ορίζεται ότι η παραβίαση της διάταξης του άρθρου 186 Κ.Χ.Α.Ο. επισύρει την ποινή της φυλάκισης μέχρι δύο μήνες , ποινή που κατά τον ισχύοντα ΠΚ μπορεί να μετατραπεί σε χρηματική.

Όσον αφορά τη συνταγματικότητα του αβάτου , διατυπωθήκαν κατά καιρούς επιφυλάξεις. Υποστηρίχθηκε δηλαδή, ότι η διάταξη περί αβάτου προσβάλλει την αρχή της ισότητας και το δικαίωμα της προσωπικής ελευθερίας , πτυχή του οποίου αποτελεί και η ελευθερία μετακίνησης οπουδήποτε. **Οι αντιρρήσεις αυτές** βέβαια μπορούν να καμφθούν, αν αναλογιστούμε τα ακόλουθα:

Αναφορικά με την αρχή της ισότητας (άρθρο 4 Σ.) , πρέπει να σκεφτούμε ότι ισότητα σημαίνει την όμοια αντιμετώπιση όμοιων περιπτώσεων και τη διαφορετική αντιμετώπιση ανόμοιων περιπτώσεων. Επομένως, επί ανόμοιων περιπτώσεων , όχι μόνο δεν αποκλείεται η διαφορετική μεταχείριση, αλλά και επιβάλλεται, ακριβώς επειδή συντρέχουν ειδικοί λόγοι αρκεί η διαφορετική μεταχείριση να στηρίζεται σε γενικά, αντικειμενικά και απρόσωπα κριτήρια. Αυτό ακριβώς συμβαίνει και με το άβατον. Στο Άγιον Όρος δεν επιτρέπεται η είσοδος καμίας γυναίκας, μηδεμιάς εξαιρουμένης.

Αναφορικά με την προσωπική ελευθερία (άρθρο 5 παρ.1 Σ.), πρέπει να σκεφτούμε ότι δεν είναι απεριόριστη αλλά υπόκειται σε περιορισμούς, οι οποίοι δεν πρέπει να είναι αυθαίρετοι, αλλά να εξυπηρετούν λόγους δημοσίου ή και κοινωνικού συμφέροντος[9]. Όπως, λοιπόν, κανένας δεν αμφισβήτησε περιορισμούς στη μετακίνηση των προσώπων στις στρατιωτικές εγκαταστάσεις, για την ταυτότητα του λόγου το άβατον δεν αντιστρατεύεται τη συνταγματική διάταξη.

Σήμερα τέσσερα είναι **κατά βάση τα συνταγματικά θεμέλια,** πάνω στα οποία ερείδεται το άβατον. Αρχικά το άβατον θεμελιωνόταν **στο άρθρο 105** του Συντάγματος, που κατοχυρώνει το ειδικό προνομιακό καθεστώς του Αγίου Όρους. Θεωρούνταν, δηλαδή, ότι στα πλαίσια του αυτοδιοικήτου κατοχυρωνόταν και το άβατον που περιλαμβάνει ο Κ.Χ.Α.Ο., τον οποίο το κοινοβούλιο επικυρώνει, όπως ψηφίζεται από τις είκοσι κυρίαρχες μονές, δίχως να μπορεί να τον μεταβάλει. Ακολούθως προτάθηκε η θεμελίωση στο **άρθρο 13** του Συντάγματος που προστατεύει τη θρησκευτική ελευθερία. Η διατήρηση της παρθενίας, όπως προαναφέρθηκε, αποτελεί συστατικό στοιχείο της μοναχικής επαγγελίας. Παραμένοντας αγνοί οι μοναχοί εκπληρώνουν την αποστολή τους απέναντι στο Θεό. Τα παραπάνω ανάγονται στη θρησκευτική τους συνείδηση, η οποία και προστατεύεται από το Σύνταγμα. Μία ακόμα συνταγματική βάση αποτελεί και **το άρθρο 17** του Συντάγματος, που αναφέρεται στην ιδιοκτησία και την προστασία της.

Κατά το άρθρο 105 παρ.2 του Συντάγματος βλέπουμε ότι η χερσόνησος του Άθω είναι κατανεμημένη στις είκοσι κυρίαρχες μονές του Αγιώνυμου Όρους, το έδαφος της οποίας είναι αναπαλλοτρίωτο. Από τα παραπάνω συνάγεται ότι η χερσόνησος του Άθω είναι ιδιωτικός χώρος των μονών, τον οποίο μπορούν να διαχειρίζονται όπως θέλουν. Κατά το άρθρο 1000, εξάλλου, του ΑΚ ο κύριος του πράγματος μπορεί να το διαθέτει κατ’ αρέσκειαν και να αποκλείει κάθε ενέργεια άλλου πάνω σε αυτό, εφόσον δεν προσκρούει σε νόμο ή σε δικαιώματα τρίτων. Επομένως, οι μονές έχουν το δικαίωμα να μην επιτρέπουν την είσοδο των γυναικών, πράγμα που συνιστά το ουσιαστικό περιεχόμενο του αβάτου. Κατά μία τελευταία νεότερη αντίληψη το άβατον μπορεί να προστατεύεται και με βάση το άρθρο 24 του Συντάγματος για την προστασία του περιβάλλοντος. Το Συμβούλιο της Επικρατείας έχει δεχτεί σε απόφαση που αφορούσε την Ιερά Μονή Αγίων Πάντων Σπετσών ότι οι χώροι της αποτελούν αναπόσπαστο τμήμα του πολιτιστικού περιβάλλοντος. Ειδικότερα, το δικαστήριο δέχτηκε ότι το θρησκευτικό στοιχείο διαδραματίζει σπουδαίο ρόλο στη διαμόρφωση του πολιτισμού κάθε λαού. Για αυτό και οι χώροι θρησκευτικού χαρακτήρα συνιστούν ουσιώδη στοιχεία της ελληνορθόδοξης παράδοσης και ιστορίας και άρα της εν γένει πολιτιστικής κληρονομιάς του ελληνικού λαού, οπότε και πρέπει να προστατευθούν[12]. Δεν είναι τυχαίο, εξάλλου, όπως λέει το ΣτΕ, ότι ο νομοθέτης έχει θεσπίσει σειρά διατάξεων για την προστασία του περιβάλλοντος. Μπορούμε, λοιπόν, να πούμε ότι και το άβατον προστατεύεται συνταγματικά και τοιουτοτρόπως, αν σκεφτούμε τον πολιτισμικό και ιστορικό πλούτο που φέρει το Άγιον Όρος (βυζαντινές εικόνες, τοιχογραφίες, βιβλιοθήκες και πλείστα όσα).

**Ε.2 Αυτοδίκαιη κτήση,** βάσει του άρθρου 105 παρ.1 Συντάγματος, **της ελληνικής ιθαγένειας**

 Ακόμη, έναν ιδιαίτερο θέσμο αποτελεί και η **αυτοδίκαιη κτήση,** βάσει και Συντάγματος (άρθρο 105 παρ.1), **της ελληνικής ιθαγένειας** οποιουδήποτε μοναχού μόλις προσληφθεί ως δόκιμος ή ως μοναχός, δηλαδή με την εγγραφή του στο δοκιμολόγιο ή μοναχολόγιο, που διατηρεί κάθε μονή και τα εξαρτήματα της. Μια εξαιρετικά στοχευμένη νομική κατάσταση, που σκοπό έχει να αποτρέψει ύποπτες παρεμβάσεις άλλων κράτων, επικαλούμενων την προστάσια των υπηκόων τους, στην νευραλγική γεωπολιτικά περιοχή του Άθωνα, καθώς και να προστατέψει τους αλλογενείς αγιορείτες μοναχούς από την υπαγωγή τους στην νομοθεσία περί αλλοδαπών.

    Τέλος, παρά τα όσα ακούστηκαν ειδικά τη δεκαετία του 2000 και που μονοπώλησαν τον δημόσιο διάλογο, η διαχείριση και διοίκηση της περιουσίας των είκοσι μονών διενεργείται με μια λεπτομερειακή, εξαντλητική και διαφανή διαδικασία, που περιγράφεται αναλυτικά **στα άρθρα 86-90 του ΚΧΑΟ,** για την οποία θα μπορούσε να γίνει ξεχωριστή δημοσίευση και πιθανόν να αποτέλεσει και υποδείγμα χρηστής διαχείρισης για την πολύπαθη ελληνική δημόσια διοίκηση.

    Ο αναχωρητισμός άλλωστε, που διαπνέει σε επίπεδο οργάνωσης το σύνολο της αθωνικής μοναστικής πολιτείας, και η εμμονή σε μεθόδους και ρυθμούς επιβίωσης που θυμίζουν άλλες εποχές, έχουν αφήσει την “αθωνική οικονομία” να φαίνεται στα μάτια ενός εξωτερικού παρατηρητή, με μια σύγχρονη οπτική, ότι έχει μείνει σε επίπεδα προβημιοχανικής αγροτικής εποχής.

**ΣΤ. Διαμονητήριο**

Μία από τις βασικές απαγορεύσεις του άβατου είναι το διαμονητήριο. Η είσοδος δηλαδή και η παραμονή στο Άγιο Όρος δεν είναι ελεύθερη, αλλά απαιτείται προηγούμενη άδεια της αεχής και έκδοση ειδικού διαμονητήριου (άρθρο 176 και 185 παρ. 2 του Κ.Χ.Α.Ο).

Σύμφωνα με το άρθρο 176 του Κ.Χ.Α.Ο. "πας εισερχόμενος εν Αγίω Όρει, πλην των περιοίκων προσκυνητών, οφείλει να εμφανισθή τη Ιερά Επιστασία, όπως λάβη την άδειαν της επισκέψεως των μονών και εξαρτημάτων καθ' όλου". Πρόκειται για την υποχρέωση εφοδιασμού οποιουδήποτε επιθυμεί να επισκεφθεί το Άγιο Όρος με την ειδική άδεια εισόδου, διαμονής και επισκέψεως, γνωστή ως διαμονητήριο, από τα γραφεία προσκυνητών της Ιεράς Επιστασίας στη Θεσσαλονίκη και την Ουρανούπολη Χαλκιδικής. Η αξία του ειδικού ενσήμου, το οποίο οφείλει να είναι επικολλημένο επί του διαμονητηρίου, προκειμένου αυτό να έχει ισχύ, είναι σήμερα €25,00 για τους Ορθόδοξους Χριστιανούς, €35,00 για τους ετερόδοξους Χριστιανούς και τους αλλόθρησκους και €10,00 για ειδικές κατηγορίες (όπως φοιτητές και οπλίτες).

Επίσης κατά το άρθρο 185 παρ. 2 του Κ.Χ.Α.Ο «Ὁ δὲ βουλόμενος νὰ ἐπισκεφθῇ τὰς βιβλιοθήκας τῶν ἱερῶν μονῶν ὀφείλει νὰ προσκομίσῃ εἰς τὴν Ἱερὰν Κοινότητα ἔγγραφον συστατήριον τοῦ ἐπὶ τῶν Ἐξωτερικῶν τῆς Ἑλλάδος Ὑπουργείου ἢ τοῦ Οἰκουμενικοῦ Πατριαρχείου μεθ᾿ ὧν αὕτη ἀπ᾿ εὐθείας ἀλληλογραφεῖ.»

Για τους άνδρες επισκέπτες χρειάζεται η έκδοση ειδικών διαμονητηρίων (η αίτηση για την χορήγηση των οποίων πρέπει να γίνει τουλάχιστον ένα μήνα πριν), ενώ επιτρέπεται η επίσκεψη σε ορισμένα μόνο μέρη.

Σύμφωνα με τις διαδικασίες που έχει θεσπίσει η Ιερά Κοινότητα, οι επισκέπτες πρέπει να λάβουν γραπτή άδεια για να επισκεφθούν το Άγιο Όρος από το γραφείο του Αγίου Όρους (Γραφείο Προσκυνητών).

Οι προσκυνητές κανονίζουν τις κρατήσεις τους μέσω τηλεφώνου, θα πρέπει να ταχυδρομήσουν (όχι με φαξ) αντίγραφο του διαβατηρίου τους στο γραφείο και να καλέσουν δύο εβδομάδες πριν από την ημερομηνία της επίσκεψης για να επιβεβαιώσουν την κράτηση.

Μπορεί να ζητηθεί από τις αρχές του Αγίου Όρους στις Καρυές (Ιερά Επιστασία). Οι άδειες χορηγούνται σε ενήλικες άνδρες προσκυνητές ηλικίας άνω των 18 ετών. Νεαρά αρσενικά κάτω των 18 ετών επιτρέπονται εάν συνοδεύονται από τον πατέρα τους. Νεαροί άνδρες που συνοδεύονται από έναν ενήλικα αρχηγό ομάδας που επισκέπτονται το Άγιο Όρος για εκπαιδευτικούς λόγους, χρειάζονται τη γραπτή συγκατάθεση των γονέων τους, η οποία επαληθεύεται από επίσημη αρχή της χώρας τους. Προσκυνητές μπορούν να πάνε στην Ουρανούπολη με αυτοκίνητο ή με λεωφορείο. Απέχει περίπου 120χλμ. από το αεροδρόμιο της Θεσσαλονίκης. Συμβουλεύουμε τους επισκέπτες να φέρουν ένα σακίδιο. Όταν φτάνουν οι προσκυνητές στην Ουρανούπολη, το λιμάνι από όπου το φέριμποτ αναχωρεί για το Άγιο Όρος, πρέπει να πάει στο γραφείο προσκυνητών του Αγίου Όρους, εκει, για και να πάρει το «διαμονητήριο» (άδεια επισκεπτών). Το γραφείο των προσκυνητών είναι ανοιχτό καθημερινά, συμπεριλαμβανομένων των Σάββατων και των Κυριακών από τις 08:00 π.μ. Η άδεια αυτή απαιτείται κατά την επιβίβαση στο πλοίο και επίσης όταν φτάνουν οι προσκυνητές στα μοναστήρια. Το κοστίζει 35,00 € για τους μη ορθόδοξους, 25,00 € για τους ορθόδοξους και 18,00 € για τους μαθητές.

Οι αλλοδαποί γίνονται δεκτοί σε ακόμη πιο περιορισμένο αριθμό (γύρω στους 10) και απαιτείται συστατική επιστολή από την πρεσβεία της χώρας τους στην Αθήνα, άδεια από το Υπουργείο Εξωτερικών ( Διεύθυνση Εκκλησιαστικών Υποθέσεων), σημείωμα από το Τμήμα Αλλοδαπών Θεσσαλονίκης, αφού προσκομίσουν εκεί, και τέλος το διαβατήριο.

Έτσι, και η νόμιμη είσοδος οποιουδήποτε μη αγιορείτη μοναχού στο Άγιο Όρος, προυποθέτει την έκδοση διαμονητηρίου από την Ιερά Επιστασία, ενός ειδικού εγγράφου, στο οποίο αναφέρεται μεταξύ άλλων και η διαρκεία επίσκεψης του κάθε φιλοξενούμενου.

Εάν θέλετε να παραμείνετε πάνω από 4 ημέρες μπορείτε να ανανεώσετε τη διάρκεια του Διαμονητηρίου από το Διοικητήριο στις Καρυές.

Η είσοδος στο Άγιο Όρος γίνεται μόνο με πλοίο το πρωί από την Ουρανούπολη για την Δυτική πλευρά της χερσονήσου ή από την Ιερισσό για την Ανατολική πλευρά. Κάθε μοναστήρι διαθέτει προβλήτα-λιμάνι για να αποβιβαστείτε με το πλοίο.

**Η. ΠΡΟΣΕΓΓΙΣΗ ΠΛΟΙΩΝ**

Απαγορεύεται να προσεγγίζετε το Άγιο Όρος με δικό σας σκάφος. Η είσοδος γίνεται μόνο με τα πλοία της γραμμής από την Ουρανούπολη ή την Ιερισσό.

Με την **Υπουργική Απόφαση Αριθμ. 2133.2/40999/2019 (ΦΕΚ 2131/Β/6-6-2019)** κυρώθηκε Ειδικός Κανονισμός Λιμένα Αγίου Όρους με αριθμ. 01. «Προσέγγιση πλοίων και εν γένει πλωτών μέσων στη χερσόνησο του Άθω Αγίου Όρους».

Σύμφωνα με το **Άρθρο 2** της ΥΑ:

2. Απαγορεύεται η προσέγγιση κάθε πλοίου και εν γένει πλωτού μέσου σε απόσταση μικρότερη των πεντακοσίων (500) μέτρων από τις ακτές της χερσονήσου του Άθω Αγίου Όρους, για οποιονδήποτε λόγο (διέλευση, περιήγηση, αγκυροβολία, διενέργεια αλιείας, κ.λπ.).

3. Από την απαγόρευση της παραγράφου 2 εξαιρούνται:

α) Τα επιβατηγά οχηματαγωγά πλοία (Ε/Γ-Ο/Γ) και τα επιβατηγά δρομολογιακά πλοία (Ε/Γ-Δ/Ρ) των τοπικών τακτικών ακτοπλοϊκών συγκοινωνιών, καθώς και τα επαγγελματικά ταχύπλοα σκάφη εκτάκτων δρομολογίων, που εκτελούν δρομολόγια μεταφέροντας επιβάτες στους λιμένες της χερσονήσου του Άθω Αγίου Όρους, οι υπεύθυνοι των οποίων, λόγω της απαγόρευσης εισόδου των γυναικών (Άβατου) στο Άγιο Όρος, σύμφωνα με τις διατάξεις του άρθρου 186 του Καταστατικού Χάρτη του Αγίου Όρους, προβαίνουν, πριν την αναχώρησή τους, σε έλεγχο των επιβατών που πρόκειται να αποβιβαστούν στους λιμένες της χερσονήσου, για να επισκεφτούν Ιερές Μονές του Αγίου Όρους, αναφέροντας σχετικά στην αρμόδια Λιμενική Αρχή.

β) Τα πλοία και εν γένει πλωτά μέσα που ανήκουν στην Ιερά Κοινότητα και τις Ιερές Μονές του Αγίου Όρους.

γ) Τα πλοία και εν γένει πλωτά μέσα που μεταφέρουν εμπορεύματα και υλικά, από και προς τις Ιερές Μονές του Αγίου Όρους.

δ) Οποιοδήποτε πλοίο και εν γένει πλωτό μέσο, μόνο όταν συντρέχουν λόγοι ανωτέρας βίας ή κατάσταση ανάγκης. Στην περίπτωση αυτή, με μέριμνα των υπευθύνων, ενημερώνονται άμεσα η Ιερά Επιστασία και η Ιερά Μονή στην περιοχή της οποίας γίνεται η, κατ" εξαίρεση, προσέγγιση, η Πολιτική Διοίκηση και το Λιμεναρχείο του Αγίου Όρους και οι υπαγόμενες σε αυτό Λιμενικές Αρχές, κατά περίπτωση.

ε) Οποιοδήποτε, εκτός των παραπάνω, πλοίο και εν γένει πλωτό μέσο, εφόσον ενημερωθεί έγκαιρα η αρμόδια Λιμενική Αρχή και χορηγηθεί από αυτή σχετική άδεια, κατόπιν έγκρισης της Ιεράς Κοινότητας ή της Ιεράς Επιστασίας του Αγίου Όρους.

4. Η αποβίβαση των επιβατών γίνεται, για τη μεν νότια πλευρά της χερσονήσου του Άθω, στις σκάλες και στον λιμένα Δάφνης, για τη δε βόρεια πλευρά, στις σκάλες και τον λιμένα Βατοπαιδίου ή όπου αλλού ήθελε ορισθεί, με απόφαση του Λιμενάρχη, μετά από σύμφωνη γνώμη της Ιεράς Κοινότητας Αγίου Όρους.

5. Όλα τα άτομα, επιβάτες και πληρώματα πλοίων, που προσεγγίζουν ή πρόκειται να αποβιβασθούν στην χερσόνησο του Άθω Αγίου Όρους, φέρουν ευπρεπή περιβολή.

6. Τα πλοία και εν γένει τα πλωτά μέσα, που προσεγγίζουν τις ακτές της χερσονήσου του Άθω Αγίου Όρους, απαγορεύεται να χρησιμοποιούν τις μεγαφωνικές εγκαταστάσεις τους σε υψηλή ένταση και να μεταδίδουν μουσική, πληροφορίες, ανακοινώσεις κ.λπ., που οχλούν τον ησυχαστικό βίο των μοναχών.

7. Υπεύθυνοι για την τήρηση των διατάξεων του παρόντος Κανονισμού είναι οι Πλοίαρχοι και οι κυβερνήτες των πλοίων ή εν γένει πλωτών μέσων. Σε περίπτωση μη συμμόρφωσης των ανωτέρω με τις διατάξεις των παραγράφων 2, 4, 5 και 6 του παρόντος άρθρου, βεβαιώνεται από την αρμόδια Λιμενική Αρχή διοικητική παράβαση, επιβάλλοντας ως ελάχιστο χρηματικό πρόστιμο, το ποσό των διακοσίων (200) ευρώ.

8. Στοιχεία των βεβαιούμενων παραβάσεων των ανωτέρω διατάξεων, χορηγούνται από την Λιμενική Αρχή στην Ιερά Επιστασία Αγίου Όρους, ως έχουσα έννομο συμφέρον και με δεδομένα τα άρθρα 8, 37, 40, 176 και 186 του Καταστατικού Χάρτη του Αγίου Όρους.

**Ζ. Επίλογος**

   Ανεξάρτητα από τις προσωπικές θρησκευτικές πεποιθήσεις του καθενός, αλλά και τις εν γένει αντιλήψεις του και την κοσμοθεωρία του, είναι άδικο να μην αναγνωρίσει κανείς ότι η Μοναστική Πολιτεία του Αγίου Όρους δεν αποτελεί απλώς μια ενδιαφέρουσα πολιτιστική ιδιαιτερότητα και έναν πραγματικό θησαυρό για την Ορθοδοξία και τον Ελληνικό Πολιτισμό, αλλά συνιστά και έναν εξαιρετικά σύνθετο, αυτοδύναμο και πολυεπίπεδο ζωντανό εκκλησιαστικό νομικό οργανισμό, ο οποίος έχει κατορθώσει να εμφανίζει για χίλια και πλέον έτη μια συνεχή και ολοκληρώμενη οργάνωση και λειτουργία σε όλα σχεδόν τα θεσμικά επίπεδα. Η Μοναστική Πολιτεία του Αγίου Όρους έχει διαμορφώσει, πέρα από όλα τα άλλα, και έναν αθέατο νομικό κόσμο, τον οποίο επιχείρησα να σκιαγραφήσω, επιφανειακά, ως εξωτερικός παρατηρητής, με το παρόν άρθρο.

**ΕΡΩΤΗΣΕΙΣ ΕΟΠΠΕΠ**

171. Προϋποθέσεις και περιορισμοί περιήγησης ημεδαπών στο Άγιον Όρος.

172. Προϋποθέσεις και περιορισμοί περιήγησης αλλοδαπών στο Άγιον Όρος.